《恶木》
宋代·吕本中

恶木不忍伐，留我窗户前。人皆笑我拙，我独为汝贤。

共生天地间，谁不愿长年。如何枝叶内，便纵斤斧穿。

人或甚于斯，同被恩爱缠。燕昭与汉武，所享固已偏。

乐极未肯休，更欲求神仙。孰能以此心，扩为无尽泉。

大哉周文王，尚结枯胔缘。伤生有禁止，亦具月令篇。

好木虽云好，不须公爱怜。恶木虽云恶，莫自生雠冤。

岁晏霜雪稳，夏深雷雨颠。扶疏有震落，与公常晏然。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。